作者:鮑溶
標題:夏日華山別韓博士愈
內容:別地泰華陰，孤亭潼關口。夏日可畏時，望山易遲久。暫因車馬倦，一逐雲先後。碧霞氣爭寒，黃鳥語相誘。三峰多異態，迥舉仙人手。天晴捧日輪，月夕弄星斗。幽疑白帝近，明見黃河走。遠心不期來，真境非吾有。鳥鳴草木下，日息天地右。躑躅因風松，青冥謝仙叟。不知無聲淚，中感一顏厚。青霄上何階，別劍空朗扣。故鄉此關外，身與名相守。跡比斷根蓬，憂如長飲酒。生離抱多恨，方寸安可受。咫尺岐路分，蒼煙蔽回首。